Representantes sindicais da Policía Local denuncian deficiencias nos sinais de tráfico - Pontevedra Viva\nMércores 28 de Decembro, 2016 ás 14:15 do Mércores 28 de Decembro, 2016\nSinalización temporal en Loureiro Crespo\nAntonio Millares, delegado de persoal da Policía Local por CC.OO.\nOs representantes sindicais de Comisións Obreiras e de UXT na Policía Local, Antonio Millares e José Moldes, continúan denunciando situacións irregulares na cidade dentro da campaña que están a desenvolver con motivo do conflito laboral que manteñen co goberno de Pontevedra. Neste sentido, Millares e Moldes presentan un informe no que mostran as deficiencias e irregularidades da sinalizacións de tráfico no municipio.\nDesta forma, denuncian a sinalización eventual que se emprega cando hai algún acontecemento. Os sindicalistas indican que un valo de obra, un sinal colgado nela e unha lenda en papel plastificado é unha práctica de sinalización "antirregulamentaria e incorrecta".\nTamén denuncian que a sinalización dos Vados Permanentes en Pontevedra non se atopa adaptada ao Regulamento Xeral de Circulación. Indican, neste sentido, que o goberno local "pasa de cumprir" a lei e reclaman que explique á cidadanía por que se seguen denunciando e retirando vehículos estacionados en vados permanentes sen que a súa sinalización sexa a correcta.\nTamén denuncian irregularidades en Loureiro Crespo e Cruz Gallástegui e piden que se estableza un criterio único de sinalización coa indicación de zonas de estacionamento se se permiten ou establecer a súa prohibición, co obxectivo de que se ofreza seguridade xurídica aos usuarios.\nMillares e Moldes lamentan que o goberno local non asuma as responsabilidades de ordenar a convivencia entre peóns e vehículos. Ademais reclaman unha regulación do tráfico en rúa Alameda que evite as confusións definindo o concepto "agás servizos" e a retirada dun sinal, que consideran ineficaz.\nPor último indican que o goberno local continúa utilizando a lingua galega nos sinais omitiendo o castelán, a pesar dunha sentenza en contra e da esixencia normativa.\nEstes dous sindicatos entenden que a concelleira Carme da Silva "só foi capaz de ofender, vexar e tentar humillar publicamente aos portavoces sindicais do persoal de Policía" cando se presentou o anterior informe por parte destes representantes sindicais sobre o uso da bicicleta na cidade.


Lista de episodios de Neon Genesis Evangelion - Wikipedia, a enciclopedia libre\nLista de episodios de Neon Genesis Evangelion\nNeon Genesis Evangelion é unha serie anime producida por Gainax e Tatsunoko Production e dirixida por Hideaki Anno. Empezou retransmitirse no Xapón na canle TV Tokyo o 4 de outubro de 1995 e rematou o 27 de marzo de 1996. Evangelion é un anime apocalíptico do xénero mecha. Céntrase nun mozo recrutado pola organización paramilitar NERV para controlar o xigante biomecánico chamado Evangelion e loitar contra os seres monstrosos coñecidos como Anxos. A acción transcorre na cidade futurista de Toquio-3 anos despois dun cataclismo mundial. Céntrase nas vidas dos pilotos dos Evangelion e dos membros de NERV no seu intento de previr outra catástrofe.\nA serie estreouse en galego no ano 2005 a través da TVG, dentro do espazo infantil e xuvenil Xabarín Club. A distribución en formato de vídeo caseiro en galego realizouse na edición Neon Genesis Evangelion Platinum, que contaba coa serie completa de 26 episodios en 6 DVDs, e tiña 750 minutos de duración.\n1 "O ataque do Anxo"\n«Shito, shūrai» (en xaponés: 使徒、襲来) Kazuya Tsurumaki Hideaki Anno 4 de outubro de 1995\nNo ano 2000, o primeiro encontro desastroso cos misteriosos seres coñecidos como Anxos resultou nun cataclismo global chamado Segundo Impacto, que acabou coa metade da especie humana. Para defender a humanidade contra futuros ataques de Anxos, as Nacións Unidas estabeleceron a organización NERV en Toquio-3 para desenvolver robots biomecánicos xigantes coñecidos como Evangelions. Quince anos despois, os Anxos finalmente regresaron, e os Evangelions non probados só poden ser pilotados por nenos de 14 anos especialmente escollidos. Shinji Ikari, o fillo distanciado do comandante de NERV, Gendo Ikari, chega a Toquio-3 e é obrigado a pilotar o Evangelion Unidade-01 para loitar co Anxo, Sachiel, que está a atacar a cidade.\n2 "A besta"\n«Mishiranu, tenjō» (en xaponés: 見知らぬ、天井) Kazuya Tsurumaki Hideaki Anno\nYōji Enokido 11 de outubro de 1995\nShinji esperta no hospital, incapaz de lembrar a pelexa contra o Anxo a noite anterior. Gendo non quere ter nada que ver con el, polo que a xefa de operacións de NERV, a moza e atractiva Capitá Misato Katsuragi, convértese na súa titora legal. Afeito á vida no departamento de Misato, finalmente lembra a furiosa batalla.\n3 "A transferencia"\n«Naranai, denwa» (en xaponés: 鳴らない、電話) Hiroyuki Ishido Hideaki Anno\nAkio Satsukawa 18 de outubro de 1995\nShinji comeza a escola en Toquio-3 e coñece ós seus compañeiros Toji Suzuhara, Kensuke Aida e Hikari Horaki. Toji está resentido con Shinji porque a súa irmá resultou gravemente ferida na primeira pelexa de Shinji contra o Anxo Sachiel. Outro Anxo, Shamshel, aparece de súpeto, e Shinji debe derrotalo. Shinji é forzado até o seu límite mental durante a batalla, entrando en modo berserker durante os derradeiros segundo, loitando contra o Anxo corpo a corpo e deshabilitándoo salvaxemente. Despois, séntese devastado polas emocións que experimentou durante a batalla. Toji, que é testemuña do que supón para Shinji ser un piloto, decide deixar ir o seu resentimento.\n4 "O dilema do ourizo"\n«Ame, nigedashita ato» (en xaponés: 雨、逃げ出した後) Tsuyoshi Kaga Akio Satsukawa 25 de outubro de 1995\nSobrecargado por ser un piloto de Evangelion, pola pelexa anterior con Shamshel e por rifar con Misato, Shinji foxe da súa casa e encóntrase con Kensuke nun campo. Shinji é axiña recapturado por NERV e acepta a regañadentes reiniciar a pilotaxe da Unidade-01, mais Misato afirma que se non pode ter a actitude correcta, entón debería deixar de ser piloto. Ela forza a súa renuncia, e despois de despedirse dos seus compañeiros de clase, Shinji prepárase para saír de Toquio-3 en tren. Porén, no último intre, Shinji e Misato teñen unha epifanía que lles dá unha comprensión máis profunda o un do outro. Shinji non monta no seu tren para abandonar Toquio-3 e decide quedar. Misato dálle a benvida de novo.\n5 "Rei, primeira parte"\n«Rei, kokoro no mukō ni» (en xaponés: レイ、心) Keiichi Sugiyama Hideaki Anno\nAkio Satsukawa 1 de novembro de 1995\nO Evangelion Unidade-00 é finalmente reparado despois de que entrase en modo berserker durante unha proba ocorrida antes dos eventos do primeiro episodio. Shinji tenta coñecer á piloto da Unidade-00, Rei Ayanami, mais descobre que é incriblemente solitaria, que non ten amigos e que os rexistros do seu pasado foron borrados. Un novo e poderoso Anxo aparece: Ramiel, un diamante flotante de metal monolítico cun potente raio de partículas que case mata a Shinji na Unidade-01.\n6 "Duelo en Toquio-3"\n«Kessen, daisan shin Tōkyō-shi» (en xaponés: 決戦、第3新東京市) Hiroyuki Ishido Hideaki Anno\nAkio Satsukawa 8 de novembro de 1995\nO Anxo Ramiel está atravesando as capas superiores de Toquio-3 para chegar á sede de NERV no cuartel xeral subterráneo. Posuidor dun forte ataque de raio e o campo AT máis forte xamais observado, un asalto directo dun Evangelion encontraríase co fracaso. Artéllase un plan ("Operación Yashima") segundo o cal Shinji na Unidade-01 usará un avanzado prototipo de rifle positrón para disparar a Ramiel dende fóra da súa zona obxectivo. Para funcionar, debe empregar toda a rede de enerxía do Xapón mentres Rei na Unidade-00 serve como escudo da Unidade-01. O primeiro tiro de Shinji erra, e Ramiel toma represalias co seu raio de lenerxía, mais Rei interponse en fronte da Unidade-01 para escudala. O escudo desgástase axiña polo ataque do Anxo, e Shinji apenas logra facer o segundo tiro a tempo, destruíndo o Anxo ó tempo que a Unidade-00 é case destruída. Logo sae do seu Evangelion para abrir o zapón do de Rei, atopándoa viva e chorando de alivio. Cando Rei se amosa confusa por non saber como responder, Shinji dille que só trate de sorrir.\n7 "Construído polo home"\n«Hito no tsukurishimono» (en xaponés: 人の造り) Keiichi Sugiyama Hideaki Anno\nYōji Enokido 15 de novembro de 1995\nA doutora Ritsuko Akagi, a xefa científica de NERV, explica a Shinji información clasificada sobre o Segundo Impacto, os Anxos e a misión dos Evangelions para derrotalos. Unha organización rival de NERV constrúe un robot prototipo xigante, Jet Alone, como unha alternativa ós Evangelions para substituílos. Ó contrario que as unidades Evangelion, que dependen dunha batería externa ou limitada, os Jet Alone teñen un reactor nuclear a bordo e, polo tanto, poden funcionar indefinidamente sen enerxía externa. Porén, durante a primeira proba pública do Jet Alone, escapa de control e diríxese cara a unha cidade co seu reactor a piques de provocar unha fusión de núcleo. Shinji mantén a raia ó robot no seu Evangelion mentres Misato entra e tenta apagar o reactor, só para descubrir que a aparente ameaza dunha crise organizouse por un acto de sabotaxe. Despois de que a situación volvese á normalidade, Ritsuko e Gendo debaten sobre o destino do Jet Alone, revelando que estaban detrás da sabotaxe.\n8 "Asuka chega ó Xapón"\n«Asuka, rainichi» (en xaponés: アスカ、来日) Kazuya Tsurumaki Hideaki Anno\nYōji Enokido 22 de novembro de 1995\nMisato leva a Shinji e ós seus amigos Toji e Kensuke a voar até un acoirazado das Nacións Unidas que está a transportar o Evangelion Unidade-02 e á súa piloto, Asuka Langley Soryu, até o Xapón. O exmozo de Misato, Ryōji Kaji, é quen escolta a Asuka até o Xapón. No medio dalgunhas presentacións e reunións incómodas, un xigantesco Anxo acuático, Gaghiel, ataca a frota, e Asuka determina que ela loitará usando a Unidade-02. O Anxo somerxe a Unidade-02 e Misato deseña un plan para matalo ó aloxar dous acoirazados afundidos na súa boca e logo disparándolle tódalas armas. Cooperando xuntos, Asuka e Shinji acaban co Anxo, e revélase que tanto Shinji como Asuka superaron os sus rexistros de sincronización. Kaji é visto entregándolle Adán a Gendo, e Asuka é transferida á clase de Shinji.\n9 "Ó unísono"\n«Shunkan, kokoro, kasanete» (en xaponés: 瞬間、心、重ねて) Seiji Mizushima Hideaki Anno\nAkio Satsukawa 29 de novembro de 1995\nAsuka múdase ó apartamento de Shinji e Misato. Mentres Asuka se afai ó Xapón, o Anxo Israfel ataca. Despois de que Israfel fose aparentemente derrotado, divídese en dúas copias idénticas e derrota ás unidades 01 e 02. De xeito desesperado, a ONU dá o drástico paso de botar unha bomba N² sobre o Anxo, deshabilitándoo temporalmente e dándolle a NERV seis días para atopar un xeito de destruílo. Determínase que as dúas partes do Anxo deben ser derrotadas simultaneamente, polo que, a suxestión de Kaji, Misato pon a Shinji e Asuka nun réxime de adestramento que lles permite pasar xuntos o maior tempo posible. O obxectivo é sincronizar as súas accións para lograr un ataque dobre coordinado. Malia que Asuka e Shinji non levan ben o adestramento, finalmente aprenden a deixar de lado as súas diferenzas e son quen de facer o ataque case perfectamente, destruíndo o Anxo.\n10 "Somerxidos no magma"\n«Magumadaibā» (en xaponés: マグマダイバー) Tsuyoshi Kaga\nAkio Satsukawa 6 de decembro de 1995\nOs pilotos de Evangelion (agás Rei) están entusiasmados coa súa próximo viaxe de fin de curso a Okinawa mais séntense molestos ó saber que non poden saír de Toquio-3, xa que teñen que estar en espera en caso dun ataque dun Anxo. Un anxo durmido, Sandalphon, é descuberto en estado embrionario nas profundidades do magma dun volcán activo. Coa esperanza obter máis información sobre os Anxos, Asuka é enviada a capturalo baixando coa Unidade-02 no magma, usando un traxe refrixerante especial como protección. Porén, o Anxo esperta de súpeto e evouciona alén da súa etapa embrionaria, obrigando a Asuka a loitar contra Sandalphon mentres se atopa debaixo da superficie do magma. Asuka derrota o Anxo, pero case morre cando o equipo de protección da Unidade-02 falla despois de sufrir serios danos durante a batalla. Shinji salta ó seu rescate no último intre.\n11 "Nas tebras inmóbiles"\n«Seishishita yami no naka de» (en xaponés: 静止した闇の中で) Tatsuya Watanabe Hideaki Anno\nYōji Enokido 13 de decembro de 1995\nA enerxía eléctrica en Toquio-3 córtase completamente como resultado dunha sabotaxe de orixe descoñecida, atrapando a moito do persoal de NERV dentro da base e ós tres pilotos dos Evangelion fóra da mesma. Un novo Anxo, Matarael, aparece e comeza a queimar todo no seu camiño cara a sede de NERV usando un ataque de ácido corrosivo. Tódolos que están adentro deben loitar para acender os Evangelions, mentres que os pilotos tentan regresar ó Dogma Central a través dun labirinto de corredores pechados e condutos de aire. Finalmente os pilotos entran nos seus Evas e saen a loitar. Asuka defende a Shinji e Rei do ácido corrosivo de Matarael, mentres que os outros dous pilotos recuperan o rifle de Shinji. Shinji logo usa o rifle para destruír o Anxo.\n12 "O valor dun milagre"\n«Kiseki no kachi wa» (en xaponés: 奇跡の価値は) Hiroyuki Ishido Hideaki Anno\nAkio Satsukawa 20 de decembro de 1995\nMentres Gendo e Fuyutsuki están fóra nunha misión na Antártida, un Anxo masivo, Sahaquiel, aparece na órbita da Terra, alén do alcance dos Evangelions, e lanzar varias bombas N² non ten ningún efecto. O ataque do Anxo consiste en deixar caer pequenos anacos de si mesmo na superficie da Terra. Centrado en Toquio-3, o corpo principal de Sahaquiel podería caer á Terra nun ataque kamikaze para destruír a cidade. Os tres Evangelions son despregados á vez nunha carreira para alcanzar o Anxo antes de que contacte coa Terra. Para iso, deberán frealo proxectando os seus campos AT. A operación é un éxito, e Shinji, para a súa sorpresa, receibe palabras de gabanza de Gendo polos seus esforzos. Shinji decátase que ser eloxiado polo seu pai pode ser a súa principal motivación para ser un piloto.\n13 "Un pequeno intruso"\n«Shito, shinnyū» (en xaponés: 使徒、侵入) Tensai Okamura Hideaki Anno\nMitsuo Iso 27 de decembro de 1995\nOs pilotos sométense a unha proba de sincronización dirixida por Ritsuko no profundo da sede de NERV cando aparece un novo Anxo dentro da base, Ireul, inicialmente confundido con corrosión. Este Anxo é en realidade unha colección de millóns de organismos microscópicos, que interactúan para crear un circuíto informático biolóxico vivo. Ireul infecta a rede de computadoras de NERV e logo infíltrase en dous das tres supercomputadoras Magi que controlan a base antes de que Ritsuko poida configurar un firewall para ralentizar o seu avance. A Ritsuko ocórreselle un esquema para usar a capacidade de adaptación rápida do Anxo contra el e forzalo a evolucionar a un estado benigno, pero debe bulir para poñer en funcionamento o programa antes de que o Anxo tome o control da autodestrución da base. Despois de lograr con éxito o plan e destruír o Anxo, Ritsuko dálle a Misato unha idea sobre o funcionamento dos Magos, contando a historia de como a súa nai baseou o seu deseño na súa propia personalidade.\n14 "Seele, o trono dos corazóns"\n«Zēre, tamashii no za» (en xaponés: ゼーレ、魂の座) Masahiko Ohtsuka\nKen Ando Hideaki Anno 3 de xaneiro de 1996\nA primeira metade deste episodio é un clip show, en forma dun informe de Seele que revisa as accións de Gendo, resumindo a primeira tempada de episodios e a historia até este punto. Na segunda metade, Ritsuko realiza un experimento para determinar se os pilotos se poden cambiar entre os Evangelions que normalmente pilotan. Rei pode sincronizarse bastante ben coa Unidade-01, pero cando Shinji intenta sincronizarse coa Unidade-00, vólvese violentamente tolo dentro da base, dunha maneira idéntica á proba de activación errada que tivo lugar antes da chegada de Shinji a Toquio-3. Como antes, a Unidade-00 ataca a cabina de observación do hangar, rompendo a fiestra. Porén, Rei estaba parada na fiestra no canto de Gendo, como foi o caso na primeira proba, facendo que Misato Katsuragi se pregunte se a Unidade-00 estaba tratando de matar a Rei. Mentres tanto, Ritsuko sente que a Unidade-00 estaba tratando de atacar a Ritsuko. Ó final do episodio, Rei usa a Unidade 00 para levar a Lanza de Lonxinus recuperada da Antártida ó nivel máis profundo da base de NERV, Terminal Dogma.\n«Uso to chinmoku» (en xaponés: 嘘と沈黙) Naoyasu Habu Hideaki Anno\nAkio Satsukawa 10 de xaneiro de 1996\nKaji comeza a facer investigacións clandestinas sobre os escuros segredos de NERV, despois do cal el, Misato e Ritsuko asisten a unha voda. Mentres tanto, Rei e Shinji quedan despois de clase para limpar mentres Hikari prepara a Asuka nunha cita a cegas. Shinji encóntrase con Gendo na tumba da súa nai. Máis tarde esa noite, no departamento de Misato, Asuka bica a Shinji, que case o afoga. Misato e Kaji terminan reavivando o seu antigo romance, pero tamén descobre que el é un axente dobre, enviado como espía polo goberno xaponés. Kaji, á súa vez, revélalle que NERV lle está agochando cousas. El móstralle o que cre que é Adán, o primeiro Anxo, que se mantén no profundo da sede de NERV.\n«Shi ni itaru yamai, soshite» (en xaponés: 死に至る病、そして) Kazuya Tsurumaki Hideaki Anno\nHiroshi Yamaguchi 17 de xaneiro de 1996\nUn novo Anxo, Leliel, aparece no ceo sobre Toquio-3, aparentemente coa forma dunha esfera branca a negra. As tres unidades Evangelions prepáranse para atacar, mais o ataque de Shinji é inútil, e el e a súa Unidade-01 son absorbidos na crecente sombra que enguliu a cidade. Ritsuko determina que Leliel existe noutra dimensión que só pode ser explicada por conceptos matemáticos. A sombra do chan, descrita con 600 metros de ancho máis só de 3 nanómetros de grosor, é o corpo real do Anxo, e a esfera do ceo é a sombra. Temendo que a Unidade-01 se perda para sempre, NERV prepárase para guindar tódalas bombas N² no Anxo, esperando que acabe con Leliel aínda que tamén podería acabar con Shinji. Mentres está atrapado en Leliel, Shinji comeza unha viaxe mental introspectiva. A medida que a batería e a vida útil da Unidade-01 se esgota por completo, Shinji sente de súpeto que unha muller fantasmal o aperta e dáse conta que ela é a súa nai. Fóra de Leliel, Misato e Ritsuko son testemuñas de como a Unidade-01 se abre paso violentamente pola sombra de Leliel, acabando co Anxo. Shinji é recuperado san e salvo, mais a súa experiencia dentro do Anxo deixouno profundamente inquedo.\n«Yoninme no tekikakusha» (en xaponés: 四人目の適格者) Minoru Ohara Hideaki Anno\nShinji Higuchi 24 de xaneiro de 1996\nO desastre golpea inesperadamente cando NERV-02, a segunda sucursal de NERV en Nevada, desaparece misteriosamente nun instante, o que resulta na perda de todo nun radio de oitenta e nove quilómetros e miles de persoas. O incidente coincidiu cun experimento para instalar un motor S², capaz de darlle a Evangelion unha fonte de alimentación ilimitada, en Evangelion Unidade-04, un dos dous novos Evangelions que foron recentemente rematados nos Estados Unidos. En pánico despois do accidente que involucrou á Unidade-04, o goberno dos Estados Unidos esixe que Evangelion Unidade-03, construído en NERV-01, a primeira sucursal de NERV en Massachusetts, sexa trasladado do seu chan o máis axiña posible. Cando a Unidade-03 está a piques de chegar a Toquio-3, Toji Suzuhara convértese no novo piloto.\n«Inochi no sentaku o» (en xaponés: 命の選択を) Tensai Okamura Hideaki Anno\nShinji Higuchi 31 de xaneiro de 1996\nA Unidade-03, sendo transportada dende os Estados Unidos até o Xapón nun avión, voa a través dun Anxo microscópico disfrazado dunha nube estraña, infectando a Unidade-03. Durante a primeira proba de sincronización de Toji, a Unidade-03 entra en modo berserker e convértese nun Anxo, Bardiel. Posuíndo o poder dun Anxo e a forma dun Evangelion, Unidade-03 destrúe as instalacións de proba e avanza cara a Toquio-3. Os tres Evangelions son despregados contra Bardiel, mais o Anxo derrota axiña á Unidade-02 e á Unidade-00. Malia que Shinji non sabe que Toji está atrapado dentro de Bardiel, rexeita atacalo para poder salvar o piloto. Como a Unidade-03 está a atacar á Unidade-01, Gendo ordena que desconecten a Shinji do control da Unidade-01 e que esta sexa pilotada polo sistema automático. Under the control of the dummy plug, a Unidade-01 ataca salvaxamente a Bardiel, desgarrándoo en pedazos en esmagando a cápsula do piloto. Despois da batalla, un Shinji emocionalmente devastado está aínda máis horrorizado cando ve a Toji sendo extraído dos restos da cápsula.\n«Otoko no tatakai» (en xaponés: 男の戰い) Masayuki Hideaki Anno\nAkio Satsukawa 7 de febreiro de 1996\nShinji, horrorizado e emocionalmente devastado pola batalla entre a Unidade-01 e Bardiel, así como pola indiferenza de Gendo ante a situación, marcha de NERV por segunda vez. Porén, mentres abandona Toquio-3, o Anxo Zeruel aparece e derrota as outras unidades Evangelion. Despois de falar con Kaji, quen revela a verdade de por que os Evas son precisos para combater os Anxos, é dicir, para evitar que entren en contacto con Adán e, polo tanto, desencadeen o Terceiro Impacto que resultaría na aniquilación da humanidade, Shinji volve a NERV xusto antes de que o Anxo penetre na base de NERV. O Anxo logra dominar a Unidade 01 cando as súas baterías se esgotan e destrúe a armadura exterior do Evangelion, revelando un núcleo idéntico ó dos Anxos. Cando o Anxo ataca o núcleo da Unidade-01, Shinji suplícalle ó Evangelion que comece a traballar novamente. A Unidade-01 entra en modo "berserker", derrotando o Anxo, e despois comeza a esgazar e devorar o corpo do Anxo, absorbendo o seu motor S² no proceso.\n«Kokoro no katachi, hito no katachi» (en xaponés: 心のかたち 人のかたち) Masahiko Ohtsuka Hideaki Anno 14 de febreiro de 1996\nDurante o clímax da loita masiva contra o Anxo Zeruel, Shinji consegue unha sincronización do 400% coa Unidade-01, un nivel que se cría imposible. Porén, por mor diso, Shinji fusionouse co Evangelion, e o seu corpo converteuse no líquido LCL dentro da cápsula do piloto. No transcurso de trinta días, mentres a Unidade-01 permanece inmóbil no seu hangar, Ritsuko loita por atopar un xeito de restaurar a Shinji. Mentres, o consciencia de Shinji comeza unha odisea introspectiva na que entra en contacto coa alma da súa nai, Yui Ikari. Despois de falar con Yui, Shinji "renace" do núcleo central da Unidade-01. Despois destes eventos, Misato e Kaji reanudan a súa historia de amor. Nese encontro, Kaji entrégalle un chip que detalla tódolos seus descubrimentos espiando a NERV, dicíndolle que podería ser o seu derradeiro agasallo para ela.\n«Nerufu, tanjō» (en xaponés: ネルフ、誕生) Hiroyuki Ishido (TV)\nAkio Satsukawa 21 de febreiro de 1996\nO Comandante Adxunto Kozo Fuyutsuki é secuestrado e interrogado por Seele, que está anoxado porque na súa última batalla, a Unidade-01 absorbeu o motor S² dun Anxo no seu corpo, polo que xa non require unha fonte de alimentación externa e agora pode funcionar indefinidamente. Mentres tanto, Kaji deserta para tratar de descubrir a verdade sobre NERV. Cando Seele interroga a Fuyutsuki, el conta en flashbacks como coñeceu a Gendo e Yui, os escuros eventos que rodearon a Segundo Impacto e como naceron NERV e o proxecto Evangelion. Os flashbacks tamén revelan a historia de Misato, Ritsuko e Rei. Fuyutsuki é rescatado por Kaji, e Fuyutsuki advírtelle que Seele vaino querer morto. Esa noite, Kaji é asasinado por un asasino invisible. Misato recibe unha mensaxe de voz de Kaji, na que a anima a continuar a súa busca da verdade sobre NERV. Pola natureza da mensaxe ela deduce que está morto e desmorónase pola dor.\n«Semete, ningen rashiku» (en xaponés: せめて、人間らしく) Akira Takamura (TV)\nHiroshi Yamaguchi 28 de febreiro de 1996\nDespois de ser derrotada unha vez máis por un Anxo, o grao de sincronización de Asuka continúa diminuíndo, o que afecta a súa capacidade para pilotar a Unidade-02. Os flashbacks revelan a infancia tráxica de Asuka, que deu forma á súa personalidade. Un novo Anxo, Arael, aparece na órbita da Terra, moi lonxe do alcance de calquera armamento dende o chan, incluídos os Evangelions. A Asuka anúnciaselle que ela será o reforzo de Rei para a confrontación co Anxo. Anoxada, lánzase e enfróntase a Arael soa. Porén, Arael usa un ataque telepático que obriga a Asuka a revivir eventos traumáticos do seu pasado, causando tal angustia mental que Asuka perde por completo a sincronización e a Unidade-02 apágase. Gendo ordénalle a Rei que recupere a Lanza de Lonxinus e que a use contra o Anxo. A Lanza logra penetrar o campo AT de Arael e destrúeo, mais alcanza a velocidade de escape e entra nunha órbita lunar. Asuka está novamente anoxada pola súa derrota, empeorada polo seu odio cara a Rei.\n«Namida» (en xaponés: 涙) Shoichi Masuo (TV)\nHiroshi Yamaguchi 6 de marzo de 1996\nTralo último asalto do Anxo na súa mente, Asuka afúndese nunha depresión clínica. O seguinte Anxo, Armisael, ataca e intenta fusionarse coa Unidade-00, facendo que entre en contacto coa mente de Rei, como o fixeron os Anxos anteriores con Shinji e Asuka. Para salvar a Shinji, Rei autodestrúe a Unidade 00 para destruír a Armisael. Rei aparece de novo despois dunha suposta experiencia achegada á morte. Seele, querendo chegar ó fondo do incidente, somete a Ritsuko a un interrogatorio humillante co consentemento de Gendo. Querendo vingarse de Gendo, Ritsuko traizóao ó revelar varias verdades escuras a Shinji e Misato sobre os Evangelions e sobre Rei, como que esta última é unha de varios clons de apoio. No seu enfado con Gendo, Ritsuko asasina friamente tódolos clons de Rei.\n«Saigo no shisha» (en xaponés: 最後のシ者) Shoichi Masuo (TV)\nAkio Satsukawa 13 de marzo de 1996\nA medida que a depresión de Asuka medra até o punto de que queda en estado de catatonia, Seele envía a Kaworu Nagisa a NERV para ser o piloto substituto da Unidade-02. Ó principio, Shinji e Kaworu fanse rapidamente amigos. Porén, axiña se revela que Kaworu é o Anxo final, Tabris, e que foi enviado para fusionarse con Adán en Terminal Dogma, no nivel inferior da sede de NERV. Kaworu comanda a Unidade-02, e Shinji enfróntase a el coa Unidade-01 nunha loita feroz en caída libre mentres descenden a Terminal Dogma. Kaworu chega ate o Anxo en Terminal Dogma cando Shinji derrota a Unidade-02, pero Kaworu decátase de que o Anxo non é Adán senón Lilith. Ó darse cnta de que así é como deben ser as cousas, prégalle a Shinji que o mate para evitar que a humanidade sexa destruída. Shinji dubida, pero finalmente mata a Kaworu. Máis tarde, traumatizado polos eventos do día, Shinji tenta falar con Misato, pero ela está demasiado distraída polas súas propias loitas internas para consolalo.\n«Owaru sekai» (en xaponés: 終わる世界) Kazuya Tsurumaki Hideaki Anno 20 de marzo de 1996\nO Proxecto de Complementación Humana comeza, fusionando as almas da humanidade nunha soa entidade. Shinji, Rei, Misato e Asuka loitan coas súas razóns de existencia. Shinji descobre que creou unha existencia solitaria para si mesmo, un mundo no que só el pode existir.\n«Sekai no chūshin de "ai" o sakenda kemono» (en xaponés: 世界の中心でアイを叫んだけもの) Masayuki\nKazuya Tsurumaki Hideaki Anno 27 de marzo de 1996\nO Proxecto de Complementación Humana continúa mentres a humanidade intenta completar a súa existencia. Shinji segue a loitar co impacto da súa existencia persoal, e eventualmente ve un mundo (que se asemella a un ambiente alegre, nunha ambientación cómica da secundaria) no que non é un piloto de Evangelion. Shinji, agora entendendo que a súa existencia non é fixa, destrúe o escudo constritivo que desenvolvera ó seu arredor. Tódolos demais personaxes da serie recoñéceno, apláudeno e parabenízano. En resposta, Shiji agradécelles a todos.\n↑ Slater-Williams, Josh (18 de setembro de 2013). "Scotland Loves Anime 2013: The Fourth Impact". The Skinny. Consultado o 4 de febreiro de 2019.\n↑ D., F. (23 de marzo de 2018). "El dilema del erizo que conmocionó al mundo". La Región (en castelán). Consultado o 17 de setembro de 2019.\n↑ Cultura Galega (ed.). "Neon Genesis Evangelion Platinum en galego". Consultado o 20 de setembro de 2019.\nTraído desde "https://gl.wikipedia.org/w/index.php?title=Lista_de_episodios_de_Neon_Genesis_Evangelion&oldid=5806996"\nA última edición desta páxina foi o 30 de xuño de 2021 ás 14:17.


Brétemas: O blo de Carme Adán\nposted by Brétemas at 26.5.05\nNo deseño da campaña de Quintana o importante non é a mensaxe, o importante é o "perfil". E non falo do perfil profesional, falo do bonito/a. O Quin pensa que cunha campaña de imaxes "bonita" pode pasar o trago. Dicía onte Suso Seixo que a incidencia electoral de Beiras é m´nima. Paco Rodriguez non era tan excesivo, dicía hai uns días que era dun 10% dos votantes. En fin, xa falaremos despois do 19X.\nOutra cousa que non me cadra no talante da "blogueira" é que, cando lle aparece nos comentarios unha acusación de defender ao réxime de Castro se limite a (cando se da conta de que llo colocaron) borralo o antes posíbel para que ninguén se entere.\nJ. Manuel Outeiro said...\nLendo o blo de Carme estes días observo que se despraza en coche de línea para facer as súas visitas electorais. Isto é moi loable á hora de facer política de proximidade, mais vai ser durísimo para ela. O BNG non pode poñerlle un coche'\nÉ metafórico, home...


Bernardo Valdés Paços, Miren Etxezarreta e Luciano Vasapollo nas Xornadas Internacionais de Economía.\nDe novo quero compartir con tod@s vos as intervencións de Bernardo Valdés Paços, economista galego, Miren Etxezarreta, economista basca afincada en Catalunya e de Luciano Vasapollo, economista italiano. Tres fantánticas intervencións para invitarnos a reflexionar.\nPublicado por Ondanois en 0:22 No hay comentarios: Enlaces a esta entrada\nO deseño do futuro, imos deixálos?\nNesta entrevista Nouriel Roubini, exercendo de portavoz, fica ben clariño cales son os planos do Gran Capital para solucionar a súa crise, a crise que eles mesmos crearon e que estamos a pagar as clases populares.\nPublicado por Ondanois en 13:01 No hay comentarios: Enlaces a esta entrada\nCousas que compre non esquecer.\nPublicado por Ondanois en 19:53 No hay comentarios: Enlaces a esta entrada\nE pensan que a paus...?\nPublicado por Ondanois en 0:36 No hay comentarios: Enlaces a esta entrada\nA Teoría da Dependencia\nA chave para a interpretación da situación socio-económico-política do noso País podémola atopar na Teoría da Dependencia e ninguén mellor que tres dos seus fundadores para achegarnos a ela.\nPublicado por Ondanois en 16:31 No hay comentarios: Enlaces a esta entrada\nCausa ou síntoma?\nPerante a situación económico-política de emerxencia á que estamos enfrontándonos compre identificar con claridade a causa orixinaria da mesma e non confundila, de ningún xeito, coa sintomatoloxía que manifeste, ou pola contra o diagnóstico resultará tan erróneo como inútiles as medidas para arranxar a desfeita.\nResulta evidente que estamos perante unha crise de caracter sistémico, é dicer, unha crise do sistema capitalista froito das súas propias contradicións. Non se pode manter un incremento da taxa da ganancia tendente ao infinito nun entorno de recursos limitados sen desequilibrar a balanza Capital/Traballo en favor do Capital xerando unha polaridade abismal do reparto da riqueza. Velaquí a causa orixinaria da Crise, nada máis sinxelo.\nChegados a este punto, é incuestionabel que a loita de clases define o marco da procura de solucións, na que polo de agora, o Capital leva clara vantaxe amparado xurídicamente por unhos Estados disfrazados de democráticos e debidamente diseñados á súa medida. Neste contexto, unha das estratexias da súa loita consiste en abrir un enganoso debate ao redor da sintomatoloxía que lle permita agochar a causa orixinaria para procurarse unha posición que lexitime o seu privilexio fronte ás clases populares.\nGraves problemas como a crise financieira, a débeda, o déficit e o desemprego non son máis que os grandes síntomas desta Crise, xa que logo, desenvolver unha estratexia anticrise centrada en darlles solucións de xeito individual soamente agravará máis a situación para as clases populares, tal como está a suceder.\nNon é casualidade que a meirande parte da clase política, aqueles que fan bo o dito de “todos son iguais”, contando coa colaboración dos grandes e non tan grandes, medios de comunicación propiedade do gran capital, centren a súa actividade a reducir o debate ao redor da sintomatoloxía. Ben saben que a supervivencia do Sistema pende dun fío, un fío que as clases populares poden cortar en calquera momento se o centro do debate, desviándose da sintomatoloxía, se centrase na causa orixinaria.\nÉ por isto fundamental que a Economía Política se instale no centro do gran debate destos tempos para espir ideolóxicamente as teses doutrinais económico-políticas desenvoltas para xustificar o salvamento do Sistema propiciando o troco cara a un modelo económico-social pernicioso para as clases populares, a inmensa maioría social do País e do resto do mundo.\nPublicado por Ondanois en 0:57 No hay comentarios: Enlaces a esta entrada\nEstá a pasar!\nPublicado por Ondanois en 16:47 No hay comentarios: Enlaces a esta entrada\nInteresante intervención de Atilio Borón en Quito.\nPublicado por Ondanois en 16:50 No hay comentarios: Enlaces a esta entrada\nPublicado por Ondanois en 19:38 No hay comentarios: Enlaces a esta entrada\nCATASTROYKA, dos creadores de DEBTOCRACY.\nPublicado por Ondanois en 16:36 No hay comentarios: Enlaces a esta entrada\nBanca pública galega xá.\nXá era hora que se tomase esta iniciativa, a axenda política do noso País require de iniciativas alternativas. De momento permitirá abrir un debate no seo das clases populares galegas. Hai alternativas, hai solucións, hai pobo, hai futuro, vaiamos camiñando!.\nPublicado por Ondanois en 0:23 No hay comentarios: Enlaces a esta entrada\nEntrevista a Miren Etxezarreta. O capitalismo, un itinerario crítico.\nPublicado por Ondanois en 16:40 No hay comentarios:\nO diñeiro é débeda I e II.\nEstos dous documentais resultan de utilidade para comprender o funcionamento do Sistema Monetario como mecanismo do sistema capitalista.\nRecomendo a súa visualización e posterior espallamento, son moi pedagóxicos.\nDe novo, espero que vos axude a comprender.\nPublicado por Ondanois en 1:08 No hay comentarios:\nInteresante entrevista a Richard Heinberg publicada hoxe polo diario dixital Rebelión sobor o Peak Oil.\nPublicado por Ondanois en 0:04 No hay comentarios:\nEste documental relata o desenlace da crise financieira global. É un bó traballo sobre a sintomatoloxía mais non entra no máis importante, a causa da mesma.\nPublicado por Ondanois en 22:19 No hay comentarios:\nMaxistral conferencia de Bernd Senf, 2º parte.\nConvídovos a ver e escoitar a 2º parte da conferencia de Bernd Senf e que a compartedes coas vosas amizades.\nPublicado por Ondanois en 19:59 No hay comentarios:\nOil Crash e a ofensiva imperialista.\nDeixovos con unha pequena charla de Antonio Turiel Martínez, investigador do CSIC en Oceanografía Física e autor do blogue The Oil Crash na que, aparte de cuestionar o sistema económico vixente (capitalista), pronostica unha loita polo control dos recursos por parte das potencias imperialistas. Os acontecementos do norte de África, Medio Leste e Asia parecen confirmar ésta teoría.\nPublicado por Ondanois en 19:21 No hay comentarios:\nEntrevista a Miren Etxezarreta. O capitalismo, un ...\nInteresante intervención de Atilio Borón en Quito....\nBernardo Valdés Paços, Miren Etxezarreta e Luciano...


ConversarRíos: cine fórum en Compostela\nMartes, 22. Novembro 2011, 17:30\nO Proxecto Ríos continúa cos Conversarríos deste ano. Temos programados para esta semana dous video-forums, emitiremos dous documentais que versan sobre os problemas ambientais e sobre a diversidade dos ecosistemas fluviais.\nO vindeiro martes 22 de novembro proxectarase o filme “Apaga y Vámonos” ás 17:30. Esta película-documental foi rodada no ano 2005 en Chile, dirixida por Manuel Mayol Riera, retrata o conflicto do pobo mapuche-pehuenche (Chile) coa multinacional española ENDESA.\nO mércores 23 (tamén ás 17:30) poderemos asistir á proxección dun documental de David Attenborough, no cal recorre o río Amazonas dende o seu nacemento nos andes peruanos até o seu xigantesco delta na costa de Brasil. Neste documental amósanse algúns exemplos da extraordinaria vida salvaxe que habita neste gran río.


LINGUA DE ALCAIÁN: 11/14\nA xornada de mañá deste martes 25 de novembro rematou dunha maneira ben pouco habitual para o alumnado lector do libro de relatos Contos de taberna, unha lectura ben diferente ás máis habituais e recentes.\nNel Vidal, coordinador de Contos de taberna\nCoñecemos de primeira man, grazas ao coordinador do volume, Nel Vidal, en representación do Concello de Carballo, como naceu esta iniciativa que renovou a aliaza habitual e natural entre os contos e as tabernas, como grandes espazos de socialización.\nNutrida representación de autores e ilustradores dos Contos de taberna\nComprendemos como autores e ilustradores crearon os seus textos e imaxes a partir da localización determinada dun espazo de hostalaría carballés que ás veces coñecían e ás veces non. E soubemos que a realidade case sempre está detrás da ficción.\nO reto estaba servido e dezaseis escritores e outros tantos ilustradores deron vida a outras tantas historias, en prosa e en verso, que xa fan parte de nós.\nE xa de retorno ás aulas... sentímonos un pouco máis grandes e máis sabios, lendo entre liñas e ollando máis aló das imaxes...\nGrazas a tod@s vós por este tempo tan máxico como ben demostrou o noso conveciño de Seavia José Antonio Andrade.\nComo nos prestou esta biblio!!!!\nás novembro 25, 2014 4 comentarios:\nEtiquetas: 3º ESO, 4º ESO, Biblioteca, Contos de taberna, Encontros, Escritores e escritoras, Narrativa\nA violencia de xénero é unha realidade diaria ben por ser coñecida a través da súa expresión dramática máis visíbel, a morte da muller a mans de quen supostamente a quería, ou por saber que é unha realidade latente, oculta, máis agresiva coa muller desde diferentes formas no territorio dos afectos máis próximo e íntimo.\nO blog Trafegando Ronseis iniciou unha actividade que desde aquí aplaudimos e compartimos: Haikus contra a Violencia de Xénero, que entrelazan as palabras de escritores e escritoras contra esta lacra social da que moito nos avergoñamos coas imaxes de dúas ilustradoras.\nImos pasear estes días polo que con certeza ha ser o Libro do Mal Amor.\nImos incorporarnos tamén a este proxecto escribindo os nosos haikus. Quen se anima?\nás novembro 23, 2014 Ningún comentario:\nEtiquetas: 3º ESO, 4º ESO, Curso 2014-15, Día contra a Violencia de Xénero, Haikus\nO xornal dixital da Costa da Morte Que pasa na costa acaba de seleccionar este noso blog de información e traballo compartido para as aulas dentro da súa sección "A bitácora da semana".\nMoitas grazas pola atención a este xornal dixital que seguimos desde a nosa columna de prensa. O noso agradecemento maior para o responsábel desta atención, Ubaldo Cerqueiro.\nás novembro 19, 2014 Ningún comentario:\nEtiquetas: 3º ESO, 4º ESO, Lingua, Medios de comunicación, Prensa, Reseña blog\nSuxestiva pregunta, non si?\nPois efectivamente esta fin de semana arranca a estrea nos cines galegos, e en Carballo tamén!, dunha película ben agardada desde hai tempo que moita expectativa creou.\nA Esmorga está baseada na obra homónima de Eduardo Blanco Amor, autor que traballaremos na vindeira avaliación en 4º de ESO.\nAcheguémonos a información que xa se vai difundindo nos medios de comunicación e non faltemos esta finde á cita co cine galego.\nás novembro 18, 2014 Ningún comentario:\nEtiquetas: 3º ESO, 4º ESO Lingua, A Esmorga, Actividades extraescolares, Cine, Eduardo Blanco Amor, Normalización\nPARABÉNS A TODAS AS GAÑADORAS DOS CONCURSOS DE SAMAÍN\nO Planeta Lingua de Alcaián quere felicitarvos a todas as persoas que participastes nos diferentes concursos relacionados co Samaín: certame de cabazas, microrrelatos de medo, chíos twitteiros que meten medo e decoración de portas.\nE, especialmente, damos estes parabéns públicos a todas as gañadoras para que se estendan por todo o mundo mundial: ao equipo da aula de 4ºA, a Nuria e Julia (4ºA), Ana e Elena (3ºA).\nPreparémonos para as seguintes propostas participativas no centro que hai cursos que prometen dar moito que falar... e para ben!!!\nás novembro 07, 2014 Ningún comentario:\nEtiquetas: 3º ESO, 4º ESO, Alumnado, Concursos, Premios, Samaín\nChega agora a resposta ao vídeo creado por mocidade de Rianxo para defender os seus trazos dialectais propios do bloque occidental.\nLembrades que unha das participantes citaba como riran dela por como falaba un día de excursión escolar por Ribadeo?\nPois agora chega a resposta do alumnado do instituto de Ribadeo.\nE logo... como falarán por aló na Mariña lucense?\nOlliño! Porque isto xa se está a converter nunha cadea de retos lingüísticos!!!\nás novembro 06, 2014 1 comentario:\nEtiquetas: 3º ESO, 4º ESO, Alumnado, Dialectoloxía, Prexuízos lingüísticos, Sociolingüística, Vídeos\nás novembro 02, 2014 2 comentarios:


Overbooking e atraso horario | Consumer\nOverbooking e atraso horario\nA reclamación de danos e prexuízos en caso de overbooking debe tentarse solucionar coa compañía aérea\nSi sófrese una situación de overbooking, que está legalmente permitida, existen una serie de dereitos que se deben facer valer. En primeiro lugar, a compañía aérea ten que devolver o prezo do billete, ou si prefírese, trasladar ao viaxeiro ao destino da forma máis rápida posible, ademais de recibir una indemnización, en metálico ou en bonos de viaxes.\nEsta compensación ascende a 150 euros se o voo é de menos de 3.500 quilómetros e a 300 euros se se supera esa distancia. As indemnizacións poden reducirse á metade se o seguinte voo está dispoñible en dous ou catro horas, respectivamente. Ademais, tense dereito a realizar una chamada ou enviar un fax e a que sexan custeados os gastos de hospedaxe e manutención. Si no voo alternativo é adxudicada una praza de clase inferior á que correspondía, terase dereito ao reembolso da diferenza. Pero se proporcionan un billete de clase superior, non se está obrigado a pagar máis. A reclamación de danos e prexuízos debe tentarse solucionar coa compañía aérea.\nSi non se chega a un acordo, pódese cumprimentar o impreso de reclamación (modelo 80) da Dirección Xeral de Aviación Civil (DGAC) si trátase dun aeroporto español. No estranxeiro, a reclamación formularase conforme á canle indicada polo aeroporto, e deberá entregarse una copia no aeroporto español de destino.\nSe non se está de acordo coa solución que propón a compañía aérea, pódese dirixir á DGAC, que ditará resolución sobre o asunto. Esta non é vinculante pero adoita ser aceptada pola maioría das compañías aéreas. Tamén se pode acudir á Xunta Arbitral de Consumo, aínda que hai compañías non adheridas a este órgano. En voos chárter con tour-operadores a través de axencias de viaxes pódese reclamar ante o Departamento de Turismo da comunidade autónoma correspondente.\nSe o voo atrásase ou cancela tense dereito á devolución do importe do billete se o atraso ou cancelación son inxustificados (é dicir, cando non é por forza maior), pero as compañías non están obrigadas a responder os danos e prexuízos. Cando son culpables do atraso é aconsellable informarse ben, xa que algunhas ofrecen pago da manutención, hospedaxe, procura de alternativas paira realizar a viaxe… Paira reclamar hai que cumprimentar un formulario. Despois, pódese reclamar a indemnización tanto en vía arbitral como xudicial sendo imprescindible conservar o billete como proba do contrato incumprido.\navión overbooking-gl reclamación


Ramiro Carregal doa 30.000 euros a Oncomet para a investigación contra o cancro\nSantiago de Compostela, 19 de novembro de 2018.- O fundador de Frinsa, Ramiro Carregal, na súa aposta pola investigación oncolóxica, visitou este luns as instalacións e o laboratorio do Grupo de Oncoloxía Médica Traslacional do Instituto de Investigación Sanitaria de Santiago de Compostela realizando unha doazón de 30.000 euros para o estudo do cancro. Esta doazón, que segundo Carregal, nace con intención de continuidade, distribuirase en proxectos que desenvolve o grupo de investigación para identificar marcadores tumorais que melloren o manexo clínico dos pacientes con cancro.\nRamiro Carregal durante a súa visita a Oncomet estivo acompañado pola xerente do CHUS, Eloína Núñez, e polo xefe do servizo de oncoloxía e director do grupo, Rafael López que agradecía ao presidente de Frinsa "a súa xenerosidade e sobre todo a súa implicación coa investigación oncolóxica sen a que sen dúbida algunha sería imposible avanzar na loita contra o cancro”.\nO xefe do servizo de Oncoloxía do CHUS e director de Oncomet facía fincapé unha vez máis en que “un dos retos prioritarios na loita contra o cancro é reforzar a investigación oncolóxica como factor esencial para frear a progresión da enfermidade e optimizar a supervivenza e calidade de vida das persoas afectadas”. “A investigación e a medicina personalizada é a única forma de avanzar na loita contra o cancro”, sinalaba.\nSegundo López é imprescindible “concienciar á sociedad para que impulse e outorgue o xusto recoñecemento ao esforzo dos investigadores, así como manter e potenciar o compromiso social e das institucións polo progreso en oncoloxía”.\nPola súa parte, Ramiro Carregal deixaba constancia do seu compromiso no ámbito da investigación e da súa satisfacción “ao volver a este hospital público e universitario e facelo por un motivo como o que nos trae hoxe aquí: colaborar coa investigación oncolóxica”. Durante a súa intervención, o xerente de Frinsa aproveitou para realizar un chamamento a\ntoda a sociedade “para investigar máis e máis rápido e poder salvar máis vidas” e recordou o seu apoio á campaña de micromecenazgo promovida por Oncomet hai xa dous anos a favor del estudio da biopsia líquida. “Un proxecto pioneiro e que está dando moitas esperanzas á comunidade médica e aos enfermos de cancro” -destacaba- que logrou chamar a atención sobre a necesidade de axudar en la investigación sanitaria”.\nHai un mes Ramiro Carregal asinaba un acordo nestas mesmas instalacións para fomentar a investigación en cardioloxía e hai uns catro días abríase o prazo para optar ao máis que consolidado Premio Internacional de Investigación Oncolóxica Ramiro Carregal que el mesmo patrocina e cuxo presidente executivo é o doutor Rafael López.\nActualización en cancro de ovario\nEn consonancia co seu labor divulgador na loita contra o cancro, o próximo mércores, 21 de novembro, Oncomet en colaboración con AstraZeneca, organiza unha xornada na que o doutor Antonio Casado, responsable do Servizo de Oncoloxía Médica do Hospital Clínico San Carlos dará conta dos últimos avances en cancro de ovario. A charla, dirixida ao personal do CHUS, terá lugar na Aula 1 Planta 0 do Hospital Clínico de Santiago ás 13,30 horas.\nEn concreto centrarase nun ensaio clínico publicado polo New England Journal of Medicine no que simultáneamente se comparaba a evolución de pacientes con cancro de ovario tratadas con quimioterapia e un novo fármaco, Olaparib, fronte á quimioterapia e placebo, o que demostrou a redución do risco de progresión da enfermidade do 70% cando se administraba o fármaco.


Axudas para entidades sen ánimo de lucro que promovan unha minaría sustentable\nInicio/Economía/Axudas para entidades sen ánimo de lucro que promovan unha minaría sustentable\nAta o vindeiro 2 de agosto está aberto o prazo para solicitar este tipo de axudas da Xunta de Galicia\nA primeiros deste mes de xullo a Xunta vén de abrir o prazo de solicitude para optar ás axudas dirixidas ás entidades sen ánimo de lucro que promovan unha minaría sustentable en Galicia. O Diario Oficial de Galicia (DOG) publicou este programa da Consellería de Economía, Emprego e Industria no que inviste un millón de euros apoiando o 80% do investimento total subvencionable ata un máximo de 100.000 euros por proxecto ou actuación.\nOs apoios están dirixidos, en concreto, ás institucións sen ánimo de lucro relacionadas coa minaría que desenvolvan a súa actividade en Galicia, entre as que se inclúen expresamente as universidades con ensinanzas universitarias e/ou de apoio á investigación en ámbitos do coñecemento relacionados coa minaría e os colexios profesionais dos enxeñeiros de minas, enxeñeiros técnicos de minas e xeólogos, etc. Entre elas figura o Clúster da Pizarra de Galicia.\n“O obxectivo principal da iniciativa é apoiar a incorporación da sustentabilidade ambiental e social no ámbito da minaría”, segundo a Consellería de Economía. Para iso, “apoiaranse as accións que contribúan á mellora das prácticas preventivas e ambientais deste sector; ao fomento da investigación e a innovación en sistemas de explotación e de tratamento mineiros innovadores; que promovan a transferencia de coñecemento e un aproveitamento máis racional e eficiente dos recursos con fin de xerar valor e un desenvolvemento económico sustentable e integrador social e territorialmente. Así mesmo, o programa de axudas tamén apoia aquelas accións que promovan a investigación e divulgación da historia da minaría de Galicia, así como a recuperación e a posta en valor do patrimonio mineiro”.\nDende a administración gaelga primaranse “as actuacións que teñan como obxectivo principal a sustentabilidade e que destaquen pola súa calidade técnica e a aquelas entidades que fomenten a responsabilidade social corporativa, que promovan a integración laboral das persoas con capacidades diferentes e que aposten pola igualdade de xénero”.\nAs axudas poderán solicitarse ata o próximo 2 de agosto.\naxudas clúster consellería lousa minaría pizarra sustentable


Récord de novas hospitalizacións desde xaneiro e primeiro indicio dun posible pico da quinta onda\nRedacción | Venres, 16 de Xullo de 2021, 10:25\nOs 1.253 novos positivos por PCR comunicados hoxe supoñen o sexto máximo consecutivo nunha quinta onda completamente desbocada en contagios e que empeza a deixarse notar cada vez máis nos hospitais.\nOs casos activos continúan disparándose, cun incremento de 1.111 nun só día. É a segunda peor cifra de toda a serie histórica que mantén desde agosto de 2020.\nAsí, a incidencia acumulada semanal salta de 180 a 208, o seu peor rexistro desde o 7 de xaneiro. Hai que lembrar que empezamos a semana por baixo de 100.\nA incidencia acumulada a 14 días crece de 254 a 290. Este indicador aumenta sen interrupción desde o 21 de xuño. O problema agrávase porque o seu crecemento é exponencial, cada día que pasa os saltos son máis grandes.\nO dobre da incidencia semanal (416) é moitísimo maior que a incidencia bisemanal (290). A razón de taxas confírmanos que a pandemia está a acelerar, pois a última semana foi muchísmo peor que a penúltima e cada día a diferenza é maior.\nA taxa de positividade onte foi do 17,3% das PCRs. É a peor porcentaxe de toda a serie histórica. Lembrar que vimos de meses onde o normal eran porcentaxes do 2%.\nSegundo os criterios do semáforo de alertas oficial, a taxa de positividade de Galicia segue no segundo peor dos niveis posibles. Correspóndelle risco alto a ás autonomías cunha media semanal de entre o 10% e o 15%. Galicia xa está no 12,7%. Xamais estivera tan alta. Visto o visto, é posible que superemos o 15% e entremos en risco extremo .\nA incidencia acumulada semanal xa está en risco extremo desde fai catro días, cando superamos os 125 positivos por 100.000 galegos á semana. Desgraciadamente, a gráfica mostra que a explosión está lonxe de tocar teito.\nO total de infectados dispárase hoxe un disparatado 17,3% .A media semanal, o indicador máis relevante, dá un gran salto, crecendo do 11,6% ao 12% diario.\nEn termos absolutos, as porcentaxes de hoxe equivalen a un ascenso de 1.111,que deixa o total en Galicia en 8.319 casos activos. Menos mal que as vacinas lograron reducir a taxa de hospitalizacións, pois non hai sistema sanitario que sen vacúas puidese resistir tal grao de crecemento.\nA única boa noticia do día hai que rebuscarla na gráfica da media semanal de cambio de casos activos. A curva desta derivada segue crecendo, pero parece que a súa parábola empeza a aplanarse. Este indicador demostrou unha e outra vez ser o mellor para estimar o rumbo da pandemia. A relaxación do seu pendente dános esperanzas de que o pico desta quinta onda non estea lonxe.\nPolo demais o resto de indicadores son nefastos, sobre todo o récord de positividade alcanzado a pesar da realización de varios cribados masivos en zonas como O Barbanza e Santiago. O SERGAS convocou outro cribado masivo en Pontevedra.\nTen sentido non endurecer significativamente as restricións vista a explosión de contagios? A serie de hospitalizados en planta indícanos que esta onda non pasará sen consecuencias. Poida que os falecementos sexan moi poucos, pero as persoas que necesitan hospitalización son cada vez máis. No mellor momento de xuño había só 30 enfermos encamados en planta convencional. Hoxe son xa 82, tras un crecemento de +17 desde onte, o peor salto desde a terrible terceira onda de xaneiro.\nA quinta onda está a golpear con especial virulencia ao sur e á costa de Galicia. Ourense, Pontevedra e Vigo superan hoxe os 200 novos positivos.\nDos 14 enfermos en UCI, ningún está en Santiago ou Lugo. Máis datos a nivel municipal e de distrito do SERGAS nuns minutos en Galiciapress.


Xulia Alonso: debutar na madurez. A experiencia da publicación tardía\n21 Maio, 2015 21 Maio, 2015 filgalport\n“Futuro imperfecto é un libro escrito na e desde a madureza emocional”. “Futuro imperfecto foi unha liberación absoluta e total”. “Futuro imperfecto ademais de emocións pretende promover un espírito crítico”. Nestas e noutras tantas frases resumiu Xulia Alonso a… Máis informaciónXulia Alonso: debutar na madurez. A experiencia da publicación tardía\n2014, Actividades\tXulia Alonso\nA Asociación Trabalingua celebrou un acto de presentación dos gañadores do Quintal Literario. O Quintal literario é un concurso de microrrelatos cuxos gañadores e gañadoras son agasallados cun premio en metálico e a creación dunha postal inspirada no seu relato,… Máis informaciónPresentación dos gañadores do Quintal Literario\n2014, Actividades\tQuintal literario\nIX Ciclo de Mesas Redondas Escritoras/es na Universidade: “Como escribir o futuro?”\n3 Maio, 2015 21 Maio, 2015 filgalport\nO ciclo escritoras/es na universidade na súa novena edición tivo como tema central “Como escribir o futuro?”. O tema da primeira sesión era a narrativa e, a través das intervencións de Ledicia Costas e Manuel Portas intentaron responder a pregunta… Máis informaciónIX Ciclo de Mesas Redondas Escritoras/es na Universidade: “Como escribir o futuro?”\n2014, Actividades\tMesas redondas\nNeste acto presentouse o novo Grao en Ciencias da Linguaxe e Estudos Literarios que comeza no curso 2014-2015. O novo grao oferta 50 prazas presenciais e 10 semipresenciais e a posibilidade de obter seis mencións diferentes, tales como Filoloxía Galega,… Máis informaciónPresentación do Grao en Ciencias da Linguaxe e Estudos Literarios\n2 Maio, 2015 28 Maio, 2015 filgalport\nO xuíz titular do Xulgado de 1.ª Instancia e Instrución núm. 2 de Cambados e membro da Irmandade Xurídica Galega, Juan Manuel Hermo Costoya, impartiu un relatorio sobre a normalización do uso da lingua galega na administración da xustiza…. Máis informaciónNormalización do uso da lingua galega na administración da xustiza\nFernando Moreira: “25 de abril: em prol da memória”\n2 Abril, 2015 14 Maio, 2015 filgalport\nDentro do Ciclo de Conferencias sobre Literaturas Lusófonas organizado polo Departamento de Filoloxía Galega e Latina e o grupo de investigación GAELT, acudiu á Facultade de Filoloxía e Tradución Fernando Moreira, profesor da Universidade de Trás-os-Montes e Alto Douro. A… Máis informaciónFernando Moreira: “25 de abril: em prol da memória”\n2014, Actividades\tFernando Moreira\nO grupo de investigación GAELT e o Departamento de Filoloxía Galega e Latina, xunto co Feminario de Investigación Feminismos e Resistencias, invitaron a escritora ourensá Chús Pato e a canadense Erin Mouré a un recital poético e unha conversa sobre… Máis informaciónSecesión-Incession. Erin Mouré e Chús Pato na Universidade de Vigo\n2014, Actividades\tChus Pato, Erín Moure\n12 Novembro, 2014 26 Marzo, 2015 filgalport\nMais información en http://doutoramentoestudosliterarios.blogspot.com.es/2014/11/i-coloquio-internacional-estudos.html\n2014, inicio\tEstudos Literarios\tLeave a comment\n12 Novembro, 2014 14 Maio, 2015 filgalport\nNo Salón de Actos da Facultade de Filoloxía e Tradución e organizado polo Departamento de Filoloxía Galega e Latina e o grupo GAELT, desenvolveuse en Vigo a primeira homenaxe a Begoña Caamaño, tres semanas despois do seu falecemento. O acto… Máis informaciónHomenaxe a Begoña Caamaño\n2014, inicio\tBegoña Caamaño, María Xosé Queizán, Uxía\tLeave a comment


(2008-2009) En busca do tesouro - fin de curso | _\n(2008-2009) En busca do tesouro - fin de curso\nO último día de clase participamos na "busca dun tesouro" que organizaron os mestres Ángela e Oscar, a profe Merce veu tamén a axudarnos co xogo. Contáronnos que esconderan un cofre cun tesouro no colexio, e que se seguíamos as pistas o atoparíamos.\nAntes de nada Nerea leunos as normas do xogo, unha a unha fómolas comentando e aceptando. Se queres ler as normas podes descargalas abaixo de todo.\nLogo chegou o turno de facer os tres equipos, cada quen buscou a tarxeta do seu nome. Como cada unha tiña unha cor distinta pensamos que había que xuntarse por cores, e así logramos ter os tres equipos.\nO EQUIPO VERDE\nO EQUIPO VERMELLO\nO EQUIPO AZUL\nPor sorteo (cunhas ceras das mesmas cores que os equipos) decidimos que profes ían ir con cada equipo. Ó final Ángela foi co equipo Verde, Merce co equipo azul e Óscar co vermello.\nA primera pista estaba pendurada na clase. Por diante tiña un debuxo, e por detras escrita unha palabra\nTiñamos que ir ás aulas de inglés (o equipo azul), biblioteca (o equipo verde) e música (o equipo vermello)\nCando chegamos ás aulas, descubrimos que estaban cheas de globos de cores (pero non da nosa cor), pensamos que a pista debería estar dentro deles, así que comezamos a estoupalos (co pe, co cu, coas mans...)\nDentro do globo atopamos a seguinte pista para atopar o tesouro, era unha fotografía dunha parte do colexio (pista de baloncesto, columpios e árbores)\nMarchamos para os sitios que indicaba a foto e puxémonos a buscar a seguinte pista, despois dun tempo descubrimos "pezas dos xogos da clase", era unha pista un tanto "extraña"\nCoa peza na man, pensamos que habería que voltar á aula e poñelas no seu sitio, efectivamente alí dentro había unha nova pista.\nEra o título dun libro, dentro do cal atopamos a seguinte pista que nos levaría a atopar o tesouro.\nA nova pista custounos un pouco descifrala, eran "moitos ratos de ordenador", ó final descubrimos que había que ir a onde houbera moitos "ratos"... á aula de informática.\nAlí atopamos que en tres monitores había algo escrito, eran nomes de profes do colexio... seguro que a seguinte pista a tiñan eles.\nTivemos que buscar ós profes Tirso, Blanca e Bernarda, e era certo, eles tiñan a seguinte pista.\nEra unha pista un pouco "rara", que habería que facer con ela e ¿por que tiña un número 21?, menos mal que por detrás viña escrito o que tiñamos que facer.\nHabía que construir unha torre do número de pezas que indicaba a tarxeta (21) e que non caese, eso si podiamos agarrala entre todos e todas para que non se derrumbase.\nNon foi nada doado poñer 21 pezas xustas, tivemos que contar e ir poñendo e quitando ata que a torre estivese como indicaba a pista.\nCando rematamos a torre descubirmos que no encerado estaba a última pista, esperamos polos demáis equipos e entre todos tentamos lela e resolvela.\nFomos ó cuarto onde van os profes "cando marcha a luz" para arreglar o problema, e alí atopamos o "cofre do tesouro"\nSara, que descubriu á solución da pista final, colleuno e ensinoullo ó resto dos compañeiros/as\nDentro había unhas pequenas cartolinas azuis cunha palabra escrita e un debuxo, deulle unha a cada un...\nDescubrimos que poñía XEADO e diante tiña un debuxo dun xeado... ESE ERA O TESOURO.\nCambiamos o noso vale por un xelado de verdade, estaban boísimos.\nTamén fixemos unha festa para despedir o curso.\n¡¡BOAS VACACIÓNS A TODOS E TODAS!!\nNormas da busca do tesouro (pdf) 30.34 KB


O Centro de Documentación Feminista de Vigo acolle o xoves,10 de marzo, ás 19.00 horas, a presentación do libro "Mary Quintero.Retratista desde os 15 anos"(Xerais, 2015).No acto participarán Fernanda Padín, autora dos textos e Mary Quintero.<br />\nmércores, 9 mar 2016\nEste libro recolle os máis de sesenta anos de profesión de Mary Quintero,retratista dende os 15 anos.\nOrdenado en catro apartados, os tres primeiros recollen datos privados e técnicos, referencias a artigos xornalísticos e anécdotas contadas pola propia fotógrafa. No último pódese visualizar parte da obra fotográfica,estruturada en varios capítulos: fotografía coloreada, retoque analóxico,proxector de fondos, época romántica, cambio de estilo, ambientación,cerimonias, retrato, etc. Ao finalizar, móstrase unha pequena selección da súa pintura, coñecemento indispensable do seu percorrido profesional,onde segue usando a imaxe fotográfica como base.\nFernanda Padín Ogando (Vigo, 1953). Traballou durante dez anos na banca. Exerceu como profesora de Formación Profesional durante os últimos 27 anos, nos que colaborou como relatora e coordinadora en diferentes cursos. Autora de dúas publicacións en formato electrónico audiovisual: "Aplicación das novas tecnoloxías no módulo de APV" publicada en Eumed.net e "Etiquetaxe no punto de venda" publicado pola Consellería de Educación da Xunta de Galicia e recoñecido pola mesma Consellería co premio á Innovación Educativa no ano 2006. Na actualidade dedicada á investigación para o rescate das fotógrafas pioneiras galegas. En 2015 preparou os textos do libro "Mary Quintero. Retratista dende os 15 anos" editado por Xerais.\nBiblioteca Pública Central / Joaquin Yáñez 6, 2º andar - Vigo 36202\nO goberno de Vigo destinou "nun mes" 34.000 euros en axudas de emerxencia para vivenda\nCaballero coida imprescindible que no comité de transporte da Área Metropolitana estean todos os concellos\nO alcalde esixe á Xunta información e "claridade" sobre o novo proxecto para a Cidade da Xustiza\nO Concello celebra o Día Internacional da Muller con exhibicións de deportistas no Mar de Vigo\nManifesto 8 de marzo 2016 do Consello Municipal da Muller Vigo\nO rexedor súmase aos Bombeiros na celebración do día do seu patrón\nO Concello presta todo o seu apoio ao Galiexpo Motorshow que arrinca este venres\nProxección do documental "Fíos fora"


Gran Premio de Bélxica - Wikipedia, a enciclopedia libre\nAnos disputados 76 (65 oficiais)\nPrimeira disputa 1925 (1950 oficial)\nLocalización Stavelot, Bélxica\nPatrocinador principal Johnnie Walker\nLonxitude 308´176 km en 44 voltas\nMarca de volta 1:46.577 (2017, Sebastian Vettel, Ferrari)\nEscudería récord Ferrari (17)\nO Gran Premio de Bélxica (en neerlandés:Grote Prijs van België, francés:Grand Prix de Belgique, alemán:Großer Preis von Belgien) é unha carreira automobilística, que forma parte do Campionato do Mundo de Fórmula Un.\nA primeira carreira nacional de Bélxica celebrouse en 1925 no circuíto da rexión de Spa, unha área do país que foi asociada co deporte do motor desde os primeiros anos das carreiras. Para dar cabida ao Gran Premio de automobilismo, o Circuíto de Spa-Francorchamps foi construído en 1921, pero só se utilizaba para as carreiras de motos ata 1924. Tras o éxito de 1923 das 24 Horas de Le Mans en Francia, unha carreira similar de 24 horas de resistencia, organizouse no circuíto de Spa, as 24 Horas de Spa.\nA os pilotos e os afeccionados encántalles o Gran Premio de Bélxica. Desde a súa creación, Spa-Francorchamps foi famoso polo seu clima impredicible. Houbo un momento na súa historia en que choveu no Gran Premio de Bélxica durante vinte anos seguidos. Con frecuencia os pilotos fan fronte a unha parte do trazado que é clara e brillante, mentres que outro tramo é de choivas e esvaradío. A maioría dos pilotos din que o trazado de Spa é o circuíto máis desafiante que queda no calendario da F1.\nO Gran Premio de Bélxica foi designado como Gran Premio de Europa seis veces entre 1925 e 1973, cando este título era unha designación honoraria outorgada cada ano a un Gran Premio de Europa.\n1.1 Circuíto orixinal de Spa\n1.3 Moderno Spa\n2 Gañadores do Gran Premio de Bélxica\nCircuíto orixinal de Spa[editar | editar a fonte]\nEn 1925, o primeiro Gran Premio de Bélxica foi gañado por Antonio Ascari cuxo fillo Alberto gañou a carreira en 1952 e 1953. Desafortunadamente, logo de gañar a carreira de Bélxica, Antonio Ascari morrería na súa seguinte carreira no Gran Premio de Francia. En 1939, a carreira cobrouse a vida do piloto británico Richard "Dick" Seaman, mentres lideraba a carreira. Durante a carreira de 1960 Chris Bristow e Alan Stacey perderon a vida en incidentes separados, este último nun suceso anormal cando foi golpeado na cara por un paxaro.\nO Gran Premio de Bélxica previsto para o 8 de xuño de 1969 como parte da tempada de Fórmula Un de 1969 en Spa foi suspendido despois de que Jackie Stewart visitara o circuíto en nome da Grand Prix Drivers' Association e esixe moitas melloras nas barreiras de seguridade e na superficie da estrada, co fin de facer a pista segura para as carreiras. Como os donos da pista foron incapaces de facer estas melloras, os equipos de Fórmula 1 británicos e italianos retiráronse da carreira, e foi cancelada a principios de abril. Unha última carreira celebrouse alí en 1970, ca instalación temporal de barreiras e unha chicane en Malmedy, pero isto non foi o suficiente bo para a Fórmula Un, e a carreira tivo que trasladarse.\nRecolocación[editar | editar a fonte]\nEn 1972 Spa foi considerado demasiado perigoso para a Fórmula 1. Tras esta decisión, os belgas decidiron alternar o seu Gran Premio entre o Autódromo de Zolder e un circuíto sen personalidade como o Circuíto de Nivelles-Baulers cerca Bruxelas. A primeira carreira en Nivelles foi gañada por Emerson Fittipaldi, pero aínda que a pista era segura, xerou pouco entusiasmo en comparación co vello e magnífico circuíto de Spa. Zolder acolleu a carreira o ano seguinte e foi gañado por Jackie Stewart. A Fórmula Un volveu a Nivelles en 1974, unha vez máis, a carreira foi gañada por Emerson Fittipaldi, pero logo dese evento os organizadores víronse incapaces de soster un Gran Premio en Nivelles e a pista desapareceu da escena das carreiras.\nDespois, a carreira volveu a Zolder. O Gran Premio de Bélxica celebrouse alí outras nove veces. Niki Lauda conseguiu regresar ás vitorias na pista en 1975 e 1976, e en 1977 Gunnar Nilsson obtivo a súa única vitoria na F1 en Zolder. Ao ano seguinte, Mario Andretti gañou a carreira con Lotus. En 1979, Jody Scheckter gañou a carreira no seu Ferrari. En 1980 Didier Pironi converteuse en gañador por primeira vez na pista no seu Ligier. A carreira de 1981 gañada por Carlos Reutemann foi caótica, un mecánico morto na rúa de boxes, unha folga de pilotos e logo un accidente na liña de saída. Zolder sempre será recordado, con todo, como o lugar onde Gilles Villeneuve morreu en 1982. John Watson gañou a carreira con McLaren, un ano máis tarde o reconstruído circuíto de Spa foi aberto para as carreiras e o Gran Premio de Bélxica volveu alí. O Gran Premio de Bélxica de 1982 celebrouse en Zolder. En 1983, a carreira volveu a Spa antes de regresar a Zolder en 1984. Esta foi a última carreira de F1 celebrada en Zolder con Michele Alboreto obtendo a vitoria final alí. En 1985, o Gran Premio de F1 de Bélxica volveu a Spa-Francorchamps, onde permanece desde entón.\nModerno Spa[editar | editar a fonte]\nO Campión do Mundo Michael Schumacher, fixo o seu debut en Spa en 1991 e alí gañou a súa primeira carreira de F1 en 1992, tamén gañou o seu 52º Gran Premio en Spa en 2001, superando a marca de Alain Prost de 51 vitorias. Schumacher tamén gañou o título do seu sétimo Mundial de Pilotos en Spa en 2004. Non houbo Gran Premio de Bélxica en 2003 debido ás leis do país coa publicidade do tabaco, pero regresou á programación de novo en 2004.\nOutra carreira notable foi o Gran Premio de Bélxica de 1998, que levouse a cabo en condicións torrenciais. A carreira detívose logo dun accidente masivo que involucrou a trece dos vinte e dous corredores na primeira curva. As fortes choivas causaron baixa visibilidade, e Michael Schumacher bateu na parte de atrás do coche de David Coulthard, cousa que enfureceu a Schumacher tanto que irrompeu no garaxe de McLaren para facer fronte a Coulthard, alegando que había tratado de matalo. Coulthard admitiu máis tarde que fora a súa culpa, debido á súa inexperiencia (a pesar de ser o seu cuarto ano na Fórmula Un). Só oito pilotos clasificáronse ó final (dous dos cales cinco voltas atrás, un dos cales foi Coulthard) e Damon Hill conseguiu unha memorable vitoria por diante do seu compañeiro de equipo Ralf Schumacher rexistrando a primeira vitoria do equipo Jordan de Fórmula Un na súa historia, ademais acadando os 1º e 2º posto para rematar.\nEn 2006, a FIA anunciou que o Gran Premio de Bélxica non sería parte da tempada de Fórmula Un de 2006, xa que as autoridades locais comezaran os traballos dunha importante reparación en Spa-Francorchamps. O Gran Premio de Bélxica volveu en 2007, cando Kimi Raikkonen logrou a pole position e a súa terceira vitoria consecutiva no Gran Premio belga.\nEn 2008, Felipe Massa de Ferrari quedou en segundo lugar detrás de Lewis Hamilton. Pero, os comisarios decidiron logo da carreira aplicar un drive-through a Hamilton (é dicir, unha sanción de 25 segundos). Isto deixou a Hamilton na terceira posición por detrás do Ferrari de Felipe Massa e do BMW Sauber de Nick Heidfeld. McLaren apelou a decisión, pero foi rexeitada xa que non é lícito apelar sancións de drive-through. A decisión dos comisarios foi moi criticada, o ex campión do mundo Niki Lauda cualificouna de "completamente equivocado", "estúpido" e "malo para o deporte".\nGañadores do Gran Premio de Bélxica[editar | editar a fonte]\nEquipos en letra grosa están competindo actualmente no campionato de Fórmula Un. Un fondo de cor rosa indica que unha carreira non forma parte do Campionato Mundial de Fórmula Un. Un fondo crema indica que unha carreira foi parte do Campionato de Europa da pre- guerra.\nMcLaren 1968, 1982, 1987, 1988, 1989, 1990, 1991, 1999, 2000, 2004, 2005, 2010, 2012\nRed Bull-Renault 2011, 2013, 2014\nUn fondo de cor rosa indica que unha carreira non forma parte do Campionato Mundial de Fórmula Un. Un fondo crema indica que unha carreira foi parte do Campionato de Europa da pre- guerra.\nCharles Leclerc Ferrari Resultados\nDaniel Ricciardo Red Bull-Renault Resultados\nKimi Räikkönen McLaren-Mercedes Spa-Francorchamps Resultados\nDamon Hill Jordan-Mugen-Honda Resultados\nMichele Alboreto Ferrari Autódromo de Zolder Resultados\nJohn Watson McLaren-Ford Autódromo de Zolder Resultados\nMario Andretti Lotus-Ford Resultados\nGunnar Nilsson Lotus-Ford Resultados\nEmerson Fittipaldi McLaren-Ford Nivelles Resultados\nJackie Stewart Tyrrell-Ford Autódromo de Zolder Resultados\nEmerson Fittipaldi Lotus-Ford Nivelles Resultados\nPedro Rodríguez de la Vega BRM Spa-Francorchamps Resultados\nBruce McLaren McLaren-Ford Spa-Francorchamps Resultados\nDan Gurney Eagle-Weslake Resultados\nJohn Surtees Ferrari Resultados\nPhil Hill Ferrari Resultados\nPeter Collins Ferrari Spa-Francorchamps Resultados\nLouis Rosier Talbot Spa-Francorchamps Resultados\nJean-Pierre Wimille Alfa Romeo Spa-Francorchamps Resultados\nEugène Chaboud Delage Resultados\nHermann Lang Mercedes-Benz Spa-Francorchamps Resultados\nRudolf Hasse Auto Union Spa-Francorchamps Resultados\nRudolf Caracciola Mercedes-Benz Spa-Francorchamps Resultados\nRené Dreyfus Bugatti Spa-Francorchamps Resultados\nTazio Nuvolari Maserati Spa-Francorchamps Resultados\nCaberto Conelli Bugatti Spa-Francorchamps Resultados\nLouis Chiron Bugatti Spa-Francorchamps Resultados\nAntonio Ascari Alfa Romeo Spa-Francorchamps Resultados\nTraído desde «https://gl.wikipedia.org/w/index.php?title=Gran_Premio_de_Bélxica&oldid=5853384»\nA última edición desta páxina foi o 27 de agosto de 2021 ás 21:41.


Ao noroeste do Noroeste: UNHA VÍBORA DE SEOANE en Vilarrube\nO sábado pasado, nun cativo andar que dei pola praia de Vilarrube, tropezei, (sorpresivamente pois non agardaba dar con ela en xaneiro), cun exemplar xuvenil -parece unha cría do ano pasado-, inane, morto e faltándolle un pedazo do rabo, da moi famosa e temida Víbora de Seoane ( Vipera seoanei, na honra do gran zoólogo galego que a describíu). Temida por ser o único réptil venenoso ao noroeste do Noroeste. (No sur de Galizia, nas máis quentes terras de Ourense, dase a Víbora Fociñuda ( Vipera latasti ), por aquí nunca vista).\nO deseño da pel é moi variable entre os individuos.\nFamosa, e aínda mítica, por ser un endemismo do Noroeste ìbérico que ten as súas únicas poboacións mundiais asentadas entre o norte de Portugal, Galizia e a vertente cantábrica, ata Navarra. Unha verdadeira xoia da nosa fauna que debemos de saber admirar e respetar. E tamén diferenciar das inofensivas culebras, que pagan venenos alleos. ( Por acolá nunca diferenciamos entre víboras e culebras, todas eran e son cobras, término que as facía equivalentes en todo, mesmo na súa capacidade dañina e por tanto cos mesmos dereitos a seren descabezadas e deslombadas).\nNa cabeza a V de víbora.\nRecoñeceredes sempre a unha víbora se vos decatades de que non posee grandes placas cefálicas (vale, as escamas da cabeza), que a súa pupila é vertical e non circular ( í, para isto hai que ter moito ollo) e que a súa cola disminuie rápidamente. Eu o primeiro que fago é mirar o debuxo no entronque da cabeza co corpo, se ten unha V marcada (V de víbora), 95% de posibilidades de sere víbora. Todas cantas vin, en vivo ou en foto, posúena dalgún modo.\nObsérvese a ausencia de grandes escamas na cabeza.\nNon son moitas as posibilidades de atoparse coa seoane . De feito só tres veces antes tivera ocasión de observala. A primeira, ao meu parecer era unha femia preñada, polo grosor, entre uns toxos no cantil da parte dabaixo de Teixidelo, outra, morta, na pista de asfalto que vai dos Casais ao Covelo, en Cerdido e a terceira, viva, recién despertada do soño invernal, nunha mañá de abril do ano 2006 no areal de Morouzos, tirando cara Ladrido.\nNo cantil de Teixidelo, nos prados de Cerdido, en Vilarrube e en Morouzos: haina.\nVíbora de Seoane atopada morta nunha pista entre prados, Os Casás, Cerdido.\nVíbora de Seoane entre as xuncas de Morouzos, Ladrido.\nVíbora de Seoane, no areal de Vilarrube, 17 de xaneiro do 2009\nCompre saber da presencia da Víbora de Seoane ao noroeste do Noroeste, respetar seus territorios e hábitos e non confiarse nos inocentes paseos e xogos: penso agora nos surfistas nosos de cada plaia que andan descalzos atallando polas herbas, nas familias en chanclas sempre polo camiño máis curto, nos que pasean a duna sen máis nen máis... en todos os que non usamos dos corredores de madeira, que ao lado de asegurarnos da seoane, aseguraría á duna de nós.\nA mellor prevención: unha boa educación medioambiental.\nFeito en Cedeira, por Rafael en domingo, xaneiro 18, 2009\nEtiquetas: Reptís e anfibios, Vilarrube\nJosé Miguel Alonso Pumar. 23:22 do 20 de xaneiro de 2009\nMoi boas e noraboa pola túa iniciativa na rede,\nPois tes que saber que en Cariño tamén temos tal ofidio, ainda que soamente me topei con ela en 6 ou 7 ocasións, dúas delas con exemplares vivos. Todo un pracer e un susto ao primeiro.\nRafael 14:20 do 21 de xaneiro de 2009\nOla José Miguel, agradecido polas túas palabras.Certamente a seoane aparece por todos lados...o caso raro é tropezarse con ela viva...pero habelas hainas. E ao parecer ocupando habitats moi diversos.\nUnha aperta e saúdame ao Ricardo.\nAta vernos polo monte.


Temas: 8 DE MARZO AMANCIO ORTEGA TRABALLO CONSERVEIRA PRECARIEDADE MACHISMO 8M INDITEX FOLGA SALARIOS PROTESTA PARIDOIRO MARISQUEO\n10.000 mulleres quedan fóra do mercado de traballo durante o primeiro ano de pandemia\nPor Uxía Iglesias | SANTIAGO DE COMPOSTELA | 05/03/2021 | Actualizada ás 22:00\nA historia recente de Galicia está atravesada por intensas protestas laborais encabezadas por mulleres. As redeiras, as traballadoras do mar, as conserveiras, as teleoperadoras, as 'enfermeiras en loita', as matronas, as traballadoras de axuda no fogar, as tendeiras de Inditex... téñense levantado e séguense levantando dos seus postos de traballo para reivindicar un mundo laboral onde a precariedade non teña faciana de muller. O movemento que se foi tecendo en torno ao 8 de Marzo ergueu a folga como un valioso instrumento para as reivindicacións das mulleres, e por iso, percorremos nas seguintes liñas cinco fitos das loitas laborais femininas. Loitas que en moitos casos foron dobres: contra a propia precariedade e contra o machismo dos compañeiros de traballo; pero loitas, en definitiva, das que somos fillas.\nÁ esquerda, cigarreiras traballando na fábrica de Tabacos da Coruña. Á dereita, matronas e nais protestan contra o peche do paridoiro de Verín (Fonte: EP).\n1857: MOTÍN DAS CIGARREIRAS NA CORUÑA\nÉ das primeiras, se non a primeira, greve de mulleres en Galicia. Naquel tempo, as cigarreiras formaban o maior colectivo obreiro do país en torno a unha mesma fábrica, a de Tabacos da Coruña. "Todas las cigarreras / van al Portillo / la que non vai en cinta / leva o chiquillo", rezaba unha cantiga popular recollida en Mesía (A Coruña). Así, embarazadas ou coa crianza en brazos, varios miles de mulleres traballaban a destallo, sen salario fixo, durante toda a súa vida e ata que o corpo lles aguantara. Non había nin vacacións nin xubilación e cobraban por cada cigarro elaborado. Eran rápidas. Coma máquinas. "Xa no 1831 provocaron un motín importante", antesala da gran revolta do 57, relata a historiadora Ana Romero Masiá. Daquela, un inspector de labores paseaba entre as grandes mesas de traballo - ranchos se chamaban - para valorar a calidade dos cigarros feitos polas mans hábiles daquelas mulleres: "rompía un á metade e se non lle gustaba tiraba con toda a caixa que levaban preparada". Aquela maneira de proceder facía remexer as traballadoras nas cadeiras, que empezaron a alzar a voz polos seus dereitos laborais.\nSerá case catro décadas máis tarde cando aquela revolta estoupe de forma definitiva. "A compañía arrendataria introduce maquinaria e as mulleres posicionónanse en contra, tiñan os seus movementos automatizados e aprender a traballar con elas supoñíalles perdas de diñeiro", explica Romero. Tal día coma un luns, ás once da mañá, as varias miles de cigarreiras da Coruña abandonan os seus postos de traballo e bótanse contra aquelas máquinas recén chegadas que ameazan o seu xornal: destrúenas, tíranas polas fiestras e sóbense ao tellado con pedras para defenderse da garda municipal que viña parar aquel motín. Unha intensa loita, enmarcada dentro do característico movemento ludista daquela época, que acaba cun "expediente gordo" -"máis de 200 mulleres foron chamadas a testificar e moitas quedaron detidas durante varios días" -, pero que pasou á historia polo valor mostrado por aquelas traballadoras, protagonistas dun dos maiores fitos da loita obreira galega.\n1989: PECHE DE CEN CONSERVEIRAS NA FÁBRICA DE ODOSA\nUn repaso polos fitos das protestas laborais das mulleres en Galicia quedaría incompleto se as loitas das conserveiras que plantaron cara á precariedade dos seus traballos non aparecesen. Máis de 100 anos despois daquela primeira greve das cigarreirras en Galicia, os azos de loita sopraron con forza noutra punta do país: a Illa de Arousa. Nun caloroso agosto que xa petaba na porta dos anos 90, un cento de mulleres, catro delas en folga de fame, pecháronse na fábrica de conservas de Odosa como protesta contra o seu peche inminente e o despedimento indiscriminado da maioría delas. Naquel momento, nin sequera había constancia nos rexistros documentais de que aquelas mulleres levasen ata 30 e 40 anos alí empregadas. Concibíanse os seus salarios, gañados a pulso tamén durante sábados e domingos, coma un mero complemento das familias. Non estaban aseguradas nin tiñan baixa de maternidade. "Vós a botar o polvo e nós a pagalo", recriminábanlles os patróns cando quedaban embarazadas.\n"Encheron o bolsillo todo cando puideron e agora que o teñen cheo lárgannos a todas para fóra, mozas, vellas e todo o que sexa. [...] Viviamos máis aquí dentro desta fábrica que nas nosas propias casas, aquí coméronnos toda a nosa suor [...] Teñen os fillos nas carreiras grazas á nós". Así falaba unha das traballadoras durante aquel peche que elas mesmas rexistraron cunha cámara de vídeo. Con base neses valiosos documentos gráficos, Uqui Permui compuxo no ano 2010 o documental "Doli, Doli, Doli... Coas conserveiras" [enlace ao documental completo], que recolle a historia desta loita a través dos relatos das súas protagonistas. Nel contan como os seus propios maridos lles esixían que abandonaran aquel encerro para atender as tarefas domésticas e o coidado das familias. "Era loitar contra todos. Houbo que facer grupos para que as mulleres puideran ir á casa preparar a comida e atender os fillos, senón aquilo era unha guerra cos homes, xa non co empresario", relata unha delas no documental.\nO conflito foi longo no tempo e resoou en toda a illa, que chegou a paralizarse por completo nunha greve xeral apoiada pola veciñanza e encabezada polas conserveiras ao berro de "queremos traballar e non roubar" e "traballo para todas e non para vinte". Despois de 15 días de folga de fame das catro compañeiras, as mulleres trasladaron a súa protesta fisicamente tamén a Compostela, onde durmiron unha noite enteira na praza do Obradoiro para facerse escoitar ante o presidente da Xunta naquel momento, González Laxe, coa intención de organizar unha cooperativa dirixida por elas mesmas. Aínda hoxe, as loitas laborais das mulleres da industria conserveira en concreto e do mar en xeral seguen o ronsel desta revolta que habita na memoria colectiva de todo o país.\n2006: PROTESTA DAS MARISCADORAS DA RÍA DO BURGO\nQuedamos no mar pero volvemos agora a terras coruñesas. Andamos outros 17 anos cara adiante na liña do tempo e situámonos ante un dos fitos dentro da loita histórica das mariscadoras galegas. Corría o ano 2006 cando un grupo dunhas 150 traballadoras da ría de Burgo lle botou coraxe e decidiu cortar por completo a Ponte Pasaxe da Coruña en hora punta para demandar á administración un plan de recuperación e saneamento integral da ría, a erradicación do furtivismo e melloras nas condicións de traballo. "Nós queriamos evitar aqueles cortes pero non nos quedaba outro camiño. As colas de tráfico chegaban ata Sada! Recibimos moitísima presión social e mediática", bota a vista atrás Teresa Ramiro, mariscadora no Burgo desde os anos 90.\nDespois de meses e meses de loita "moi dura" e de acabar algunhas xornadas mesmo no cuartel da Garda Civil de Oleiros, as mariscadoras conseguiron que se lles aprobase unha adenda, prorrogada unha vez, pola que se lles aseguraban uns ingresos mensuais e a excensión das cotas de autónomos mentres durase. "Como mulleres e loitadoras, a que máis e a que menos tiña que levar o pan para a casa e aquela protesta significou moitísimas posibilidades para nós", reivindica Teresa. Non sen constantes paus nas rodas. A loita era dupla, igual cá das conserveiras de Odosa: "unha profesional e outra machista". "O colectivo de marisqueo a frote, dominado por homes, ríase e burlábase de nós. 'Unhas cantas mulleres..., ides facer o tonto', dicían. Pero cando conseguimos o convenio, aí si que pelexaron eles por conseguir o seu". Ademais, como mariscadoras que tamén traballaban parte do ano como tendeiras ou limpadoras, "corrías o risco de perder esoutro traballo co que compensabas o pouco que gañabas na ría", relata Teresa. "Foi moi duro. Expoñíaste moito".\nPor desgraza, neste caso tampouco pode falarse en pasado. Hoxe, e coma sempre, a chama da reivindicación segue viva nas mulleres do mar. Non queda outra. "A nosa situación clama ao ceo. Agora só quedamos unhas trinta persoas, non temos nin sequera lonxa, temos un chamizo, non temos auga, nin luz, nin un servizo. Se queres mexar falo nun caldeiro. As condicións son deprimentes", remata Teresa antes de volver ao mar.\n2017: GREVE DAS TRABALLADORAS DE INDITEX EN PONTEVEDRA\nE do salitre á costura. "Traballamos en Inditex e non chegamos a fin de mes!". Era o que berraban as traballadoras galegas de Bershka en Pontevedra que fixeron historia coa primeira greve do Estado no universo textil de Amancio Ortega no ano 2017. As cinco tendas da provincia quedaron totalmente paralizadas durante nove días como medida de presión para reivindicar melloras laborais ata igualarse en condicións coas empregadas da Coruña. O 90% delas estaban contratadas a tempo parcial e o soldo non rebasaba os 900 euros mensuais brutos, uns 130 euros menos que as compañeiras da provincia de Amancio Ortega. A secretaria nacional da GIC-Servizos involucrada na loita, Transi Fernández, lembra aqueles días con orgullo: "Foi un antes e un despois. Cada vez negociabamos con cargos máis importantes e finalmente conseguimos o que reivindicabamos, xa non só para Pontevedra, senón tamén para Lugo e Ourense. Fixemos que a empresa movese ficha e gañamos moitas posicións".\nA protesta, impulsada totalmente por mulleres, batía coas dificultades da conciliación familiar e laboral. "Era curioso vernos a todas con bebés e críos dun lado para outro... Pero por experiencia sei que as mulleres nos conflitos laborais temos moito arroxo e moito aguante". Avanzaron décadas respecto das loitas das conserveiras e das mariscadoras que tiñan que facer fronte aos comentarios machistas dos seus compañeiros homes, pero neste caso, a historia vén sendo a mesma. Só aparece unha novidade, Internet entra na ecuación: "Sentimos discriminacións en todos os sentidos. Nas redes insultábannos con comentarios como 'eres rubia pero no parecías tan tonta', e dicíannos que denegabamos a man que nos daba de comer, a dese home tan bo... Internamente tamén notabas preocupación: 'A ver como van saír estas deste tema...', 'Botámosvos unha man...?'. Pois non. Nós empezamos e nós rematamos", zanxaban elas. E remataron ben. A súa protesta traspasou as fronteiras galegas, chegou ata Nueva York e foi obxecto de análise en diversos traballos académicos. Aínda hoxe, con peches de tendas enriba da mesa e retrocesos de dereitos a costa da pandemia, as traballadoras seguen a estela deste fito.\n2019: LOITA FEMINISTA CONTRA O PECHE DO PARIDOIRO DE VERÍN\nEsta historia remata, polo de agora, nunha recente protesta que segue rexurdindo na actualidade a conta do xinecólogo expedientado polo Sergas, Javier Castrillo. Esta reivindicación contra o peche do paridoiro situou os coidados no centro do debate, precisamente unha das reivindicacións máis soadas nos últimos 8M. A comarca de Verín, e máis concretamente o seu paridoiro, púxose no mapa desde o 22 de novembro do 2019 cando a Xunta de Galicia informou publicamente do peche do servizo que se faría efectivo días máis tarde. Esta decisión, que a presión social evitou finalmente que se consumase, deu conta do abandono da administración á sanidade comarcal e do rural. Matronas, profesionais da xinecoloxía, nais e organizacións feministas e pola sanidade pública volcáronse nesta revindicación que tocaba de cheo a colectivos profesionais feminizados, nais e crianzas, pero da que tamén participaron compañeiros homes. Unha loita que deixou encerros de protesta no propio hospital e masivas manifestacións ao berro de "o parto é noso".\nBelén, matrona do hospital que hoxe mantén orgulloso as súas portas abertas, recorda con emoción aqueles intensos meses dos que hai pouco se cumpriu un ano. "Pasamos do anonimato a estar en todas as partes. O movemento feminista deu moitísima forza e fixo correr a protesta como a pólvora", agradece. "Profesionalmente foi moi duro. O peche supoñería para algunhas a reubicación e para outras volver ás listas de contratación do Sergas e estar pendentes do teléfono. Nunca é agradable que pechen o servizo onde traballas, e menos polo motivo que alegaron: que as profesionais non tiñamos pericia e o hospital non cumpría criterios de calidade e seguridade". Lonxe diso, dende a súa reapertura e nun só ano, máis de 100 bebés naceron nese paridoiro, no seo dun lugar que xa é símbolo das loitas laborais, sociais e feministas.


Cross escolar - ANPA Vilaverde - Mourente\nResultados XXIII Cross escolar do CEIP Vilaverde - Mourente\nO sábado 6 de maio de 2017 celebramos o XXIII Cross escolar do CEIP Vilaverde - Mourente. Participaron alumnos de diferentes centros do Concello de Pontevedra. En total foron 365 os participantes.\nTamén tivemos unha carreira de pais e nais e de ex-alumnos e ex-alumnas que están nos dous primeiros cursos da ESO.\nResultados XXII Cross escolar do CEIP Vilaverde - Mourente\nO sábado 7 de maio de 2016 celebramos o XXII Cross escolar do CEIP Vilaverde - Mourente. Participaron alumnos de diferentes centros do Concello de Pontevedra. En total foron 405 os participantes.